GREEK SUPREME COURT DECISION

Decision ID: 831/2024
Decision Number: 831
Decision Year: 2024
Department: Ποινικό (Ζ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Z' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Αλεξάνδρα Αποστολάκη, Προεδρεύουσα Αρεοπαγίτη (η οποία ορίστηκε με την υπ'αριθμ. 97/2024 πράξη της Προέδρου του Αρείου Πάγου), Σπυρίδωνα Κουτσοχρήστο - Εισηγητή, Γεώργιο Παπαγεωργίου, Φώτιο Μουζάκη και Αικατερίνη Χονδρορίζου, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 29 Μαΐου 2024 και 12 Ιουνίου 2024, με την παρουσία των Αντεισαγγελέων του Αρείου Πάγου Βασίλειου Παππαδά και Αναστάσιου Σκάρα, αντίστοιχα (γιατί κωλύεται η Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση του εκκαλούντος - εκζητουμένου K. U. του S. και της S., Τούρκου υπηκόου, που γεννήθηκε στις 02.02.1984 στην Τουρκία, κρατούμενου στο Σωφρονιστικό Κ.Κ.Κομοτηνής, ο οποίος παραστάθηκε μετά του πληρεξουσίου δικηγόρου του Ευάγγελου Λαμπάκη, κατά της κατά της με αριθμό 4/2024 απόφασης του Συμβουλίου Εφετών Θράκης. Το Συμβούλιο Εφετών Θράκης με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της Τουρκίας. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία 20/27.02.2024 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Θράκης Ελευθερίας Ασμανίδου και καταχωρίστηκε στο οικείο πινάκιο με τον αριθμό 262/2024. Προκειμένης συζητήσεως Αφού άκουσε τον εκζητούμενο και τον πληρεξούσιο δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή η έφεση, να απορριφθεί κατ'ουσίαν και να επιβληθούν τα έξοδα στον εκκαλούντα-εκζητούμενο.

Judges: Αλεξάνδρα Αποστολάκη, Σπυρίδωνα Κουτσοχρήστο - Γεώργιο Παπαγεωργίου, Φώτιο Μουζάκη, Αικατερίνη Χονδρορίζου

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Z' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Αλεξάνδρα Αποστολάκη, Προεδρεύουσα Αρεοπαγίτη (η οποία ορίστηκε με την υπ'αριθμ. 97/2024 πράξη της Προέδρου του Αρείου Πάγου), Σπυρίδωνα Κουτσοχρήστο - Εισηγητή, Γεώργιο Παπαγεωργίου, Φώτιο Μουζάκη και Αικατερίνη Χονδρορίζου, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 29 Μαΐου 2024 και 12 Ιουνίου 2024, με την παρουσία των Αντεισαγγελέων του Αρείου Πάγου Βασίλειου Παππαδά και Αναστάσιου Σκάρα, αντίστοιχα (γιατί κωλύεται η Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση του εκκαλούντος - εκζητουμένου K. U. του S. και της S., Τούρκου υπηκόου, που γεννήθηκε στις 02.02.1984 στην Τουρκία, κρατούμενου στο Σωφρονιστικό Κ.Κ.Κομοτηνής, ο οποίος παραστάθηκε μετά του πληρεξουσίου δικηγόρου του Ευάγγελου Λαμπάκη, κατά της κατά της με αριθμό 4/2024 απόφασης του Συμβουλίου Εφετών Θράκης. Το Συμβούλιο Εφετών Θράκης με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της Τουρκίας. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία 20/27.02.2024 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Θράκης Ελευθερίας Ασμανίδου και καταχωρίστηκε στο οικείο πινάκιο με τον αριθμό 262/2024. Προκειμένης συζητήσεως Αφού άκουσε τον εκζητούμενο και τον πληρεξούσιο δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή η έφεση, να απορριφθεί κατ'ουσίαν και να επιβληθούν τα έξοδα στον εκκαλούντα-εκζητούμενο.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Σύμφωνα με το άρθρο 451 παρ. 1 ΚΠΔ (Ν. 4620/2019, ΦΕΚ Α' 96/11.6.2019), κατά της οριστικής απόφασης του Συμβουλίου Εφετών με την οποία τούτο γνωμοδότησε κατά το άρθρο 450 του ιδίου Κώδικα, επί αιτήσεως εκδόσεως αλλοδαπού, επιτρέπεται στον εκζητούμενο και στον εισαγγελέα εφετών να ασκήσουν έφεση στον Άρειο Πάγο μέσα σε πέντε ημέρες από τη δημοσίευση της αποφάσεως στο ακροατήριο, σύμφωνα με τις διατυπώσεις του άρθρου 474, στο οποίο γίνεται παραπομπή. Στην έφεση πρέπει να διατυπώνονται και οι λόγοι για τους οποίους ασκείται σύμφωνα με τις διατάξεις των άρθρων 498 και 474 παρ. 1, 4 ΚΠΔ, ενώ από τη διάταξη του άρθρου 468 του ιδίου Κώδικα προκύπτει ότι το μεταβιβαστικό αποτέλεσμα της έφεσης προσδιορίζεται από την έκταση και το περιεχόμενο των προβαλλομένων λόγων της, στην έρευνα των οποίων περιορίζεται το δευτεροβάθμιο δικαστήριο, που έχει την εξουσία να κρίνει μόνο για τα μέρη εκείνα της πρωτόδικης απόφασης, στα οποία αναφέρονται οι προτεινόμενοι από τον εκκαλούντα λόγοι έφεσης (ΑΠ 1487/2019). Τούτο ισχύει και επί του ενδίκου μέσου της εφέσεως ενώπιον του αρμοδίου κατ' άρθρο 451 παρ. 1 ΚΠΔ, Τμήματος του Αρείου Πάγου κατά της περί εκδόσεως αλλοδαπού αποφάσεως του Συμβουλίου Εφετών (ΑΠ 516/2023, ΑΠ 480/2020, ΑΠ 532/2019). Στην προκειμένη περίπτωση ο εκζητούμενος από τις αρχές της Τουρκίας (επ) U. (ον) K. του S. και της S., που γεννήθηκε στις 2-2-1984 στην Τουρκία και κρατείται στο Σωφρονιστικό Κατάστημα Κομοτηνής, άσκησε αυτοπροσώπως ενώπιον της αρμόδιας Γραμματέως του Εφετείου Θράκης, την κρινόμενη από 27-2-2024 έφεσή του, για την οποία συντάχθηκε η υπ' αριθμ. κατάθεσης: 20/27-2-2024 έκθεση της προαναφερθείσης γραμματέως, με την οποία (έφεση) προσβάλλει την υπ' αριθμ. 4/23-2-2024 απόφαση του Συμβουλίου Εφετών Θράκης, που συνεδρίασε δημόσια στο ακροατήριό του και γνωμοδότησε υπέρ της έκδοσής του στην Τουρκία, καθώς αυτός εκζητείται βάσει: 1) Του από 18-1-2024 αιτήματος έκδοσης του 9ου Κακουργιοδικείου Ιστανμπούλ-Αναντολού (Istanbul-Anadolu) της Τουρκίας, με το οποίο ο ως άνω εκζητούμενος διώκεται με το υπ' αριθμ. δικογραφίας οικ. 2021/589Ε από 22-3-2023 Ένταλμα Σύλληψης του 9ου Κακουργιοδικείου Ιστανμπούλ-Αναντολού (Istanbul-Anadolu), προκειμένου να δικαστεί για τα αδικήματα: α) Της "ανθρωποκτονίας εκ προθέσεως" και β) της "απόπειρας ανθρωποκτονίας εκ προθέσεως", που προβλέπονται και τιμωρούνται από τα άρθρα 81 παρ. 1, 29, 35, 39 και 53 του υπ' αριθμ. 5237 Τουρκικού Ποινικού Κώδικα και τυγχάνουν επίσης αξιόποινες πράξεις και κατά την ελληνική νομοθεσία (άρθρα 27 παρ. 1α', 42, 94 και 299 παρ. 1 του Ελληνικού Ποινικού Κώδικα) και 2) του υπ' αριθμ. ΕΚΔ: 2023/2-3055 από 19-1-2024 αιτήματος έκδοσης της Γενικής Εισαγγελίας τΔ Ιστανμπούλ-Αναντολού (Istanbul-Anadolu) της Τουρκίας, με το οποίο ο ως άνω εκζητούμενος διώκεται με το υπ' αριθμ. 2021/2-3055 ΕΚΔ από 5-2-2024 Ένταλμα Σύλληψης της Γενικής Εισαγγελίας τΔ Ιστανμπούλ-Αναντολού (Istanbul-Anadolu), προκειμένου να εκτίσει στερητική της ελευθερίας ποινή οκτώ (8) ετών, που επιβλήθηκε σ' αυτόν με την υπ' αριθμ. φακέλου 2021/1207 Δικ.Εκτ και με αριθμό απόφασης 2021/763Κ από 19-1-2021 απόφαση του 1ου Δικαστηρίου Εκτελέσεων της Ιστανμπούλ, μετά την οριστικοποίηση με την οικ. 2019/1948 & απ. 2020/1695 από 2-12-2020 απόφαση του 25ου Ποινικού Τμήματος του Δικαστικού Δικαστηρίου της Περιφέρειας Ιστανμπούλ, των δύο (2) ποινών τεσσάρων (4) ετών, στις οποίες καταδικάστηκε με την οικ. 2018/236Ε & απ. 2019/706Κ από 10-10-2019 απόφαση του 44ου Πλημμελειοδικείου της Ιστανμπούλ για τα αδικήματα: α) Της "ειδικής παραβίασης ασύλου κατοικίας", β) της "στέρησης της ελευθερίας του ατόμου με χρήση βίας απειλής και δολοπλοκίας", που προβλέπονται και τιμωρούνται από τα άρθρα 116 παρ. 4, 119 παρ. 1 περ. γ', 109 παρ. 2, 109 παρ. 3 περ. α, β του Τουρκικού Ποινικού Κώδικα και τυγχάνουν επίσης αξιόποινες πράξεις και κατά την ελληνική νομοθεσία χαρακτηριζόμενες ως αρπαγή από κοινού, επικίνδυνη σωματική βλάβη από κοινού και παράνομη οπλοφορία μαχαιριού (άρθρα 45, 94, 309-308, 322 παρ. 1 του Ελληνικού Ποινικού Κώδικα και άρθρου 10 παρ. 13β' του Ν. 2168/1993 σε συνδυασμό με άρθρο 1 παρ. 1 περ. υποπερ. αβ' του ίδιου νόμου). Με την έφεσή του ο εκκαλών - εκζητούμενος ζητά την εξαφάνιση της ως άνω προσβαλλόμενης απόφασης για τους αναφερόμενους σ' αυτή (έφεση) λόγους, που συνίστανται κατά το ορθό νοηματικό περιεχόμενό τους, στο ότι - κατά τους ισχυρισμούς του - απαγορεύεται η έκδοσή του, εξαιτίας του βάσιμου φόβου ότι στην περίπτωση που αυτός εκδοθεί στην Τουρκία, θα υποστεί βασανιστήρια ή άλλης μορφής απάνθρωπης, εξευτελιστικής ή σκληρής τιμωρίας ή μεταχείρισης (κατά τον πρώτο και τον τέταρτο λόγων της έφεσης) και επειδή - πάντα κατά τους ισχυρισμούς του - απαγορεύεται η έκδοσή του ενόσω διαρκεί η εξέταση του εκ μέρους του υποβληθέντος αιτήματος για χορήγηση ασύλου (κατά τον δεύτερο λόγο της έφεσης) και επί πλέον, εξαιτίας της εσφαλμένης εκτίμησης των αποδείξεων από το προαναφερθέν δικαστήριο ως προς λόγους απαγόρευσης της έκδοσής του (σύμφωνα με τον τρίτο λόγο της έφεσης). Η ως άνω έφεση είναι παραδεκτή, αφού ασκήθηκε νομίμως και εμπροθέσμως σύμφωνα με τις διατάξεις των άρθρων 451 παρ. 1, 462, 463 και 474 παρ. 1, εδ. α', 2 και 4 ΚΠΔ, δεδομένου ότι, η προσβαλλόμενη απόφαση εκδόθηκε στις 23-2-2024 και η έφεση ασκήθηκε στις 27-2-2024 και συνεπώς, πρέπει να ερευνηθεί περαιτέρω κατ' ουσίαν. Κατά το άρθρο 436 ΚΠΔ, όπως διορθώθηκε με το ΦΕΚ Α' 122/16.7.2019 "1. Αν δεν υπάρχει σύμβαση, οι όροι και η διαδικασία της έκδοσης αλλοδαπών, ρυθμίζονται, υπό τον όρο της αμοιβαιότητας, από τις διατάξεις των επόμενων άρθρων. 2. Οι διατάξεις αυτές εφαρμόζονται, ακόμη και αν υπάρχει σύμβαση, εφόσον δεν έρχονται σε αντίθεση με αυτή καθώς και στα σημεία που δεν ρυθμίζονται με την σύμβαση". Τέτοια σύμβαση είναι η από 13-12-1957 "Ευρωπαϊκή Σύμβαση Εκδόσεως", που υπογράφηκε στο Παρίσι και κυρώθηκε από την Ελλάδα στις 6-5-1961 με το Ν. 4165/1961, στην οποία έχει προσχωρήσει και η Τουρκία, η οποία από την κύρωσή της διέπει πλέον το δίκαιο της εκδόσεως μεταξύ των πιο πάνω Κρατών, εφαρμόζονται όμως και οι ανωτέρω διατάξεις του ΚΠΔ, εφόσον δεν αντίκεινται σ' αυτήν, διότι σύμφωνα με το άρθρο 28 παρ. 1 του Συντάγματος η προαναφερθείσα Σύμβαση υπερισχύει του Κώδικα Ποινικής Δικονομίας. Κατά τα άρθρα 2 παρ. 1 και 12 της Σύμβασης αυτής η έκδοση ενεργείται για πράξεις που τιμωρούνται από τους νόμους, τόσο του κράτους που ζητεί την έκδοση, όσο και του κράτους από το οποίο ζητείται αυτή με ποινή στερητική της ελευθερίας ή με μέτρο ασφαλείας ανώτατου ορίου ενός τουλάχιστον έτους ή με αυστηρότερη ποινή, ενώ στην περίπτωση που έλαβε χώρα καταδίκη σε ποινή ή έχει επιβληθεί μέτρο ασφαλείας στο έδαφος του αιτούντος κράτους, η απαγγελθείσα κύρωση πρέπει να είναι διάρκειας τεσσάρων μηνών κατ' ελάχιστο όριο (άρθρο 2 παρ. 1). Η αίτηση με την οποία ζητείται η έκδοση πρέπει, αν δεν έχει συμφωνηθεί με απευθείας συνεννόηση μεταξύ των μερών άλλο μέσο, να διατυπωθεί εγγράφως και να υποβληθεί δια της διπλωματικής οδού και προς υποστήριξή της να προσαχθούν: α) Το πρωτότυπο ή επίσημο αντίγραφο είτε εκτελεστής καταδικαστικής απόφασης είτε εντάλματος σύλληψης ή άλλης πράξης, που έχει την ίδια ισχύ και που έχει εκδοθεί κατά τους τύπους που καθορίζονται από τη νομοθεσία του αιτούντος κράτους, β) έκθεση των αξιοποίνων πράξεων για τις οποίες ζητείται η έκδοση, του τόπου και χρόνου διάπραξής τους, του κατά νόμο χαρακτηρισμού τους και της παραπομπής στις νομοθετικές διατάξεις που έχουν εφαρμογή, οι οποίες πρέπει να εμφανίζονται κατά το δυνατόν ακριβέστερα και γ) αντίγραφο των διατάξεων που προβλέπουν την πράξη ή εφόσον τούτο δεν καθίσταται εφικτό, δήλωση περί του εφαρμοστέου δικαίου καθώς και ο κατά το δυνατόν ακριβέστερος καθορισμός του προσώπου που καταζητείται και κάθε άλλη πληροφορία που μπορεί να καθορίσει την ταυτότητα και την εθνικότητά του (άρθρο 12). Από τις διατάξεις αυτές σε συνδυασμό και προς το άρθρο 2 του κυρώσαντος την ανωτέρω από 13-12-1957 Ευρωπαϊκή Σύμβαση Εκδόσεως, Ν. 4165/1961, δια του οποίου διατυπώνονται ρητά επιφυλάξεις εφαρμογής ορισμένων διατάξεων του ημεδαπού Κώδικα Ποινικής Δικονομίας και προς τις λοιπές εν γένει διατάξεις της από 13-12-1957 Ευρωπαϊκής Συμβάσεως Εκδόσεως και προς τις διατάξεις των άρθρων 436 - 456 ΚΠΔ που προβλέπουν την έκδοση, σαφώς συνάγεται ότι, όταν η έκδοση ζητείται προκειμένου να εκτίσει ο εκζητούμενος εν όλω ή εν μέρει ποινή επιβληθείσα με καταδικαστική απόφαση του εκζητούντος Κράτους, ισχύουν τα ακόλουθα: α) Αρκεί η απόφαση, αυτή να είναι εκτελεστή χωρίς να απαιτείται να είναι και αμετάκλητη, όπως ορίζει το άρθρο 443 παρ. 1 ΚΠΔ, διότι με το άρθρο 2 του Ν. 4165/1961, δεν διατυπώθηκε επιφύλαξη εφαρμογής και της διάταξης αυτής του άρθρου 443 παρ. 1 ΚΠΔ, όπως διατυπώθηκε για άλλες διατάξεις, αλλά και διότι κατά το άρθρο 436 παρ. 1 οι διατάξεις του ΚΠΔ ρυθμίζουν τα ζητήματα της έκδοσης όταν ελλείπει σύμβαση. β) Δεν ερευνάται η βασιμότητα της καταδίκης, διότι μεταξύ των συνοδευόντων την αίτηση εγγράφων δεν απαιτείται κατά την άνω διάταξη του άρθρου 12 παρ. 2 της από 13-12-1957 Ευρωπαϊκής Συμβάσεως Εκδόσεως ή κατ' άλλη διάταξη αυτής να επισυναφθούν έγγραφα, από τα οποία μπορεί ύστερα από έλεγχο να προκύψει η βασιμότητα της καταδίκης του εκζητουμένου ή η ύπαρξη ενδείξεων για την αποδιδόμενη σ' αυτόν κατηγορία, αλλά και διότι κατά το άρθρο 443 παρ. 1 του ως άνω κώδικα, η βεβαίωση για τη ύπαρξη ενδείξεων ενοχής απαιτείται μόνο στην έκδοση προς παραπομπή σε δίκη και όχι στην έκδοση προς εκτέλεση απόφασης. Αυτό προκύπτει από το άρθρο 8 της ανωτέρω συμβάσεως, σύμφωνα με το οποίο το συμβαλλόμενο μέρος από το οποίο ζητείται η έκδοση καταζητουμένου ατόμου, δύναται να αρνηθεί αυτήν εάν το εν λόγω άτομο διώκεται από το μέρος αυτό, για την πράξη ή τις πράξεις για τις οποίες ζητείται η έκδοση, ενώ κατά το άρθρο 9 αυτής, δεν παρέχεται έκδοση οσάκις το καταζητούμενο άτομο δικάσθηκε ήδη οριστικώς, από τις αρμόδιες αρχές του μέρους από το οποίο ζητείται η έκδοση αυτή. γ) Δεν ερευνάται η διάρκεια του υπολοίπου της προς έκτιση ποινής κατά την ως άνω "Ευρωπαϊκή Σύμβαση Εκδόσεως", αλλά ούτε από τον ΚΠΔ προβλέπεται κάτι τέτοιο και μόνον εάν τίθεται θέμα ολοσχερούς απότισης αυτής (ποινής), πρέπει να ερευνηθεί αν πράγματι υφίσταται προς έκτιση υπόλοιπο ποινής, διότι σε αντίθετη περίπτωση, ήτοι αν η ποινή αποτίθηκε ολοσχερώς, η απόφαση δεν είναι πλέον εκτελεστή (ΑΠ 366/2024, ΑΠ 909/2021, ΑΠ 499/2021, ΑΠ 334/2021), ενώ δεν ερευνάται επίσης η νομιμότητα των εσωτερικών δικονομικών διαδικασιών του εκζητούντος κράτους (ΑΠ 366/2024, ΑΠ 982/2021) και ως εκ τούτου για την ταυτότητα του νομικού λόγου, δεν ερευνάται ούτε ο τρόπος του υπολογισμού του υπολοίπου προς έκτιση ποινής. Εξάλλου, από τις διατάξεις του άρθρων 3, 4, 5, 6, 9 και 10 της ανωτέρω "Ευρωπαϊκής Συμβάσεως Εκδόσεως", προκύπτει ότι δεν επιτρέπεται η έκδοση: α) Για πολιτικές πράξεις, β) για στρατιωτικές παραβάσεις, γ) για φορολογικές παραβάσεις, δ) υπηκόων του κράτους από το οποίο ζητείται η έκδοση και ε) όσων, κατά τη νομοθεσία του κράτους από το οποίο ζητείται η έκδοση, έλαβε χώρα παραγραφή της ποινικής δίωξης. Τούτο διότι, σύμφωνα με τις ως άνω διατάξεις η έκδοση είναι ανεπίτρεπτη, αν πρόκειται για πολιτικές πράξεις και συναφείς με τέτοιες πράξεις παραβάσεις, αν η σχετική αίτηση για την έκδοση αποβλέπει στη δίωξη του εκζητούμενου για τα πολιτικά, φυλετικά ή θρησκευτικά του φρονήματα, αν η θέση του ατόμου διατρέχει κίνδυνο να επιδεινωθεί, εξαιτίας κάποιου από τους παραπάνω λόγους, αν αφορά στρατιωτικές και ορισμένες φορολογικές παραβάσεις, αν αναφέρεται σε υπηκόους του κράτους παρά του οποίου ζητείται η έκδοση και αν κατά τη νομοθεσία της αιτούσας χώρας ή εκείνης προς την οποία υποβάλλεται η αίτηση έλαβε χώρα παραγραφή της πράξεως ή της ποινής (ΑΠ 462/2023, ΑΠ 516/2023, ΑΠ 1163/2022, ΑΠ 480/2020). Ειδικότερα, κατά τη διάταξη του άρθρου 3 παρ. 1, 2 της ως άνω "Ευρωπαϊκής Σύμβασης Έκδοσης", δεν χωρεί έκδοση αν η αξιόποινη πράξη για την οποία αυτή ζητείται, θεωρείται από το άλλο μέρος ως πολιτική εγκληματική πράξη ή ως συναφής με τέτοια πράξη ή αν το μέρος, από το οποίο ζητείται η έκδοση έχει σοβαρούς λόγους να πιστεύει ότι η αίτηση έκδοσης, που αιτιολογείται για κάποια παράβαση του κοινού ποινικού δικαίου, έχει υποβληθεί με σκοπό τη δίωξη ή την τιμωρία ατόμου για τα φυλετικά, θρησκευτικά, πολιτικά ή εθνικά του φρονήματα ή ότι η θέση του διατρέχει τον κίνδυνο να επιδεινωθεί από τον έναν ή τον άλλο από τους λόγους αυτούς. Ανάλογες είναι και οι ρυθμίσεις της παραλλήλως ισχύουσας διάταξης του άρθρου 438 του ΚΠΔ, κατά την οποία η έκδοση απαγορεύεται...γ) αν πρόκειται για έγκλημα που κατά τους Ελληνικούς νόμους χαρακτηρίζεται πολιτικό, στρατιωτικό, φορολογικό ή του τύπου ή διώκεται μόνο ύστερα από έγκληση αυτού που αδικήθηκε ή όταν από τις περιστάσεις προκύπτει ότι η έκδοση ζητείται για λόγους πολιτικούς...ε) αν πιθανολογείται ότι ο εκζητούμενος θα διωχθεί από το κράτος στο οποίο παραδίδεται για πράξη διαφορετική από εκείνη για την οποία ζητείται η έκδοσή του και στ) αν πιθανολογείται ότι θα υποβληθεί σε διακρίνουσα μεταχείριση για λόγους φυλετικούς, θρησκευτικούς, πολιτικούς...Κατά την έννοια της τελευταίας αυτής διάταξης του άρθρου 438 στοιχ. γ' ΚΠΔ, πολιτικό είναι το έγκλημα που απευθύνεται αμέσως κατά της Πολιτείας και τείνει στην ανατροπή ή αλλοίωση της νόμιμης κοινωνικοοικονομικής τάξης κατά το πολίτευμά της, ενώ πολιτικοί είναι οι λόγοι, όταν με την έκδοση η κυβέρνηση του εκζητούντος κράτους επιδιώκει να εκδικηθεί ή να καταστείλει την αντίδραση πολιτικού της αντιπάλου, λόγω της αντίθεσής του προς αυτή (ΑΠ 366/2024, ΑΠ 528/2022, ΑΠ 499/2021, ΑΠ 1487/2019). Από τα παραπάνω συνάγεται ότι απαιτείται τα εγκλήματα, για τα οποία ζητείται η έκδοση, να προσδιορίζονται κατά τρόπο σαφή και συγκεκριμένο στη σχετική αίτηση και στην αντίστοιχη διωκτική πράξη, με επαρκή περιγραφή του χρόνου, τόπου, τρόπου και λοιπών περιστάσεων τέλεσής τους και της μορφής συμμετοχής του εκζητουμένου σ' αυτή. Αυτό επιβάλλεται και από την αρχή της ειδικότητας, που καθιερώνεται με τις διατάξεις του άρθρου 14 της ΕΣΕ, σύμφωνα με την οποία η έκδοση γίνεται για το έγκλημα που ορίζεται ειδικά (ως προς τα στοιχεία που το συγκροτούν), τόσο στην αίτηση έκδοσης, όσο και στην πράξη του Υπουργού Δικαιοσύνης που διατάσσει την έκδοση και όχι για οποιαδήποτε άλλη πράξη. Η αρχή της ειδικότητας, η οποία θεωρείται γενικά αναγνωρισμένος κανόνας του διεθνούς δικαίου και εφαρμόζεται σε κάθε περίπτωση έκδοσης, περιορίζει την κυριαρχική εξουσία του κράτους που ζητεί την έκδοση, το οποίο δεν μπορεί να διώξει τον εκζητούμενο για πράξεις που τελέστηκαν πριν από την παράδοσή του και είναι διαφορετικές από εκείνες για τις οποίες έγινε η έκδοση (εκτός από ορισμένες εξαιρέσεις), αποτρέποντας έτσι και το ενδεχόμενο να διωχθεί το εκδιδόμενο πρόσωπο για πολιτικά εγκλήματα ή για πολιτικούς λόγους και σκοπούς (ΑΠ 1355/2022, ΑΠ 499/2021, ΑΠ 1825/2019, ΑΠ 1487/2019). Εξάλλου, η συνακόλουθη τούτων υποχρέωση για εξειδίκευση, συγκεκριμενοποίηση και ακριβή καθορισμό της διωκόμενης πράξης για την έκδοση θεμελιώνεται και στις αυξημένης τυπικής ισχύος και έχουσες υπερνομοθετική ισχύ (κατά το άρθρο 28 παρ. 1 του Συντάγματος) διατάξεις της ΕΣΔΑ, που κυρώθηκε από την Ελλάδα με το ΝΔ 53/1974, καθώς και των πρόσθετων πρωτοκόλλων της που έχουν κυρωθεί από την Χώρα μας, καθώς και του Διεθνούς Συμφώνου για τα ατομικά και πολιτικά δικαιώματα (ΔΣΑΠΔ), που υιοθετήθηκε από την Γενική Συνέλευση των Ηνωμένων Εθνών στη Νέα Υόρκη στις 16-12-1966 και κυρώθηκε από την Ελλάδα με το Ν. 2462/1997, η τήρηση των υποχρεώσεων της χώρας μας που έχουν αναληφθεί σχετικά, επιβάλλεται ρητά και στις περιπτώσεις που οι δικαστικές αρχές κρίνουν επί αιτημάτων έκδοσης, κατά τη ρητή περί τούτου πρόβλεψη της παραγράφου 4 του άρθρου 3 της Ευρωπαϊκής Σύμβασης Έκδοσης, με την όποια ορίζεται ότι "η εφαρμογή του παρόντος άρθρου δεν θίγει υποχρεώσεις αναληφθείσας ή αναληφθησομένας υπό των Συμβαλλομένων μερών κατά τους όρους ετέρας διεθνούς συμβάσεως, πολυμερούς χαρακτήρος". Έτσι, κατά τη διάταξη του άρθρου 3 της ΕΣΔΑ "κανείς δεν επιτρέπεται να υποβληθεί σε βασανιστήρια ή σε απάνθρωπη ή εξευτελιστική μεταχείριση ή τιμωρία", ενώ κατά το 6 παρ. 1 της ίδιας σύμβασης, "κάθε πρόσωπο έχει δικαίωμα η υπόθεσή του να δικαστεί δίκαια, δημόσια και εντός λογικής προθεσμίας από ανεξάρτητο και αμερόληπτο δικαστήριο, που λειτουργεί νόμιμα, το οποίο θα αποφασίσει είτε ως προς αμφισβητήσεις για τα αστικής φύσεως δικαιώματα και υποχρεώσεις του, είτε για την βασιμότητα κάθε εναντίον του κατηγορίας ποινικής φύσης", ενώ κατά το ίδιο άρθρο 6 παρ. 3 περ. α' αυτής, αλλά και το άρθρο 14 παρ. 3 του Διεθνούς Συμφώνου για τα ατομικά και πολιτικά δικαιώματα (ΔΣΑΠΔ), "κάθε κατηγορούμενος έχει δικαίωμα να πληροφορηθεί λεπτομερώς το συντομότερο δυνατό και σε γλώσσα που κατανοεί, τη φύση και τον λόγο της εναντίον του κατηγορίας". Ένα δικαστήριο είναι ανεξάρτητο και αμερόληπτο όταν ανταποκρίνεται σε μια σειρά προϋποθέσεων που σχετίζονται κυρίως και πρωτίστως, με την νομιμότητα της σύνθεσής του και την ανεξαρτησία του έναντι της εκτελεστικής εξουσίας και των διαδίκων και την εφαρμογή της νομιμότητας και την απουσία κάθε σκοπιμότητας κατά την διαδικασία λήψης των αποφάσεών του (ΑΠ 1355/2022, ΑΠ 1487/2019, ΑΠ 341/2017). Εξάλλου, κατά τις διατάξεις των άρθρων 2 περ. δ' και στ' του ΠΔ 113/2013 "Καθεστώς του πρόσφυγα: Ενιαία διαδικασία αναγνώρισης σε αλλοδαπούς και ανιθαγενείς", που εκδόθηκε σε συμμόρφωση προς την Οδηγία 2005/85/Ε.Κ. του Συμβουλίου και τέθηκε σε ισχύ από 14-6-2013, 15 του ΠΔ 96/2008 (περ. δ' άρθρου 2 του άνω ΠΔ), 2 περ. ε' του ΠΔ 141/2013 "Διεθνής προστασία αλλοδαπών, ανιθαγενών - ενιαίο καθεστώς για πρόσφυγες Οδηγίας & 5/ Ε.Ε.", 21 παρ. 1 του ιδίου ως άνω ΠΔ 141/2013, 33 παρ. 1 της από 28-7-1951 Διεθνούς Συμβάσεως της Γενεύης, περί της νομικής καταστάσεως των προσφύγων, που κυρώθηκε από την Ελλάδα με το ΝΔ 3989/1959 (όπως έχει τροποποιηθεί με το από 31-1-1967 πρωτόκολλο της Νέας Υόρκης περί νομικής κατάστασης προσφύγων, που κυρώθηκε με τον ΑΝ 389/1968 και αποτελούν, κατά ρητή επιβεβαίωση της υπεροχής των διατάξεων αυτών και άλλων νομοθετικών κειμένωv περί ανθρωπίνων δικαιωμάτων κυρωθέντων από την Ελλάδα, σύμφωνα με το προεκτεθέν άρθρο 28 παρ. 1 του Συντάγματος, τμήμα της Ελληνικής έννομης τάξης, κατισχύον κάθε αντίθετης νομοθετικής διάταξης, θεσπίστηκε η "αρχή της μη επαναπροώθησης" των προσώπων που χρήζουν διεθνούς προστασίας, η οποία εφαρμόζεται πλήρως στο πλαίσιο της έκδοσης, όπως τούτο απορρέει ευθέως από τη διατύπωση του άρθρου 33 παρ. 1 της Σύμβασης της Γενεύης του 1951, το οποίο αναφέρεται σε απέλαση ή επαναπροώθηση "καθ' οιονδήποτε τρόπον", ενώ η απαγόρευση επαναπροώθησης σημαίνει επιγραμματικά, την απαγόρευση επιστροφής ενός πρόσφυγα στη χώρα καταγωγής του, καθώς και σε άλλη χώρα, όπου αντιμετωπίζει κίνδυνο να υποστεί βασανιστήρια ή άλλες σοβαρές παραβιάσεις ανθρωπίνων δικαιωμάτων (και άρθρο 3 της Σύμβασης κατά των Βασανιστηρίων και Άλλων Τρόπων Σκληρής, Απάνθρωπης ή Ταπεινωτικής Μεταχείρισης ή Τιμωρίας του 1984, που κυρώθηκε με το Ν. 1782/1988 καθώς και άρθρο 7 του Διεθνούς Συμφώνου για τα Ατομικά και Πολιτικά Δικαιώματα 1966). Η εκ μέρους όμως του εκζητουμένου υποβολή αίτησης για διεθνή προστασία στις αρμόδιες Ελληνικές αρχές με την επίκληση φόβου δίωξής του για τους προαναφερθέντες λόγους, δεν ασκεί έννομη επιρροή στη δίκη για την έκδοσή του, καθόσον η προαναφερθείσα διάταξη του άρθρου 5 παρ. 2 του ΠΔ 114/2010, όπως αυτή αντικαταστάθηκε με το άρθρο 35 παρ. 4 του ΠΔ 113/2013, κατά την οποία "...κανένας δεν εκδίδεται πριν εκδοθεί τελεσίδικη απόφαση επί της αίτησής του (για διεθνή προστασία ή άσυλο), εφόσον επικαλείται φόβο δίωξης στο εκζητούν κράτος", αναφέρεται στη μη έκδοση του εκζητουμένου από τον αρμόδιο γι' αυτό, κατά το άρθρο 452 παρ. 1 ΚΠΔ, Υπουργό Δικαιοσύνης, Διαφάνειας και Ανθρωπίνων Δικαιωμάτων, εφόσον προηγήθηκε αμετάκλητη γνωμοδότηση υπέρ της έκδοσης από το Συμβούλιο Εφετών ή του Αρείου Πάγου και δεν τάσσεται ως στοιχείο που εμποδίζει (μέχρι την τελεσίδικη παραδοχή ή απόρριψη της αίτησης για διεθνή προστασία ή άσυλο) τη συζήτηση ή τη λήψη σχετικής απόφασης, για την έκδοση ή μη του εκζητουμένου, από το αρμόδιο δικαιοδοτικό όργανο, το οποίο, για τη διαμόρφωση της γνωμοδοτικής του κρίσης, εξετάζει και συναξιολογεί (με τα λοιπά στοιχεία) και τη βασιμότητα του επικαλουμένου φόβου δίωξης, ως ενδεχομένου νόμιμου λόγου που εμποδίζει την έκδοση, σύμφωνα με τις προαναφερθείσες διατάξεις των άρθρων 3 της ΕΣΕ και 438 περ. γ' και ε' ΚΠΔ (ΑΠ 516/2023, ΑΠ 499/2021, ΑΠ 1487/2019). Τέλος, κατά το άρθρο 450 παρ. 1 ΚΠΔ, σε συνδυασμό με το άρθρο 438 περ. δ' του ίδιου κώδικα, το συμβούλιο γνωμοδοτεί αιτιολογημένα για την αίτηση περί έκδοσης και αποφαίνεται για το αν εκείνος που έχει συλληφθεί είναι το ίδιο πρόσωπο με εκείνο που εκζητείται, αν υπάρχουν τα απαιτούμενα για την έκδοση δικαιολογητικά έγγραφα, αν το έγκλημα που αποδίδεται στον εκζητούμενο ή για το οποίο αυτός έχει καταδικασθεί είναι από εκείνα για τα οποία επιτρέπεται η έκδοση και αν έχει προκύψει λόγος που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο (ΑΠ 1060/2022, ΑΠ 909/2021, ΑΠ 120/2017). Στην προκειμένη περίπτωση από όλα τα έγγραφα, τα οποία υπάρχουν στη δικογραφία, μεταξύ των οποίων συμπεριλαμβάνονται και τα πρακτικά της πρωτοβάθμιας δίκης που αναγνώστηκαν, σε συνδυασμό και με όσα εξέθεσε ο ίδιος ο εκζητούμενος προφορικά διά της νομίμως διορισθείσας προς τούτο διερμηνέως, αποδείχθηκε ότι ζητείται η έκδοση στην Τουρκία του Τούρκου υπηκόου (επ) U. (ον) K. του S. και της S., που γεννήθηκε στις 2-2-1984 στην Τουρκία, κατοίκου Τουρκίας και ήδη κρατούμενου στο Σωφρονιστικό Κατάστημα Κομοτηνής, βάσει των αιτημάτων που διαβιβάστηκαν στην Εισαγγελία Εφετών Θράκης με το με αριθμό πρωτοκόλλου οικ. 11607/ΦΕΑ 2272/19-2-2024 έγγραφο του Υπουργείου Δικαιοσύνης της Ελλάδας και ειδικότερα: 1) Του από 18-1-2024 αιτήματος έκδοσης του 9ου Κακουργιοδικείου Ιστανμπούλ-Αναντολού (Istanbul-Anadolu) Τουρκίας, με το οποίο ο ως άνω εκζητούμενος διώκεται με το με αριθμό δικογραφίας οικ. 2021/589Ε από 22-3-2023 Ένταλμα Σύλληψης του 9ου Κακουργιοδικείου Ιστανμπούλ-Αναντολού (Istanbul-Anadolu), προκειμένου να δικαστεί για τα αδικήματα: α) Της "ανθρωποκτονίας εκ προθέσεως" και β) της "απόπειρας ανθρωποκτονίας εκ προθέσεως", που προβλέπονται και τιμωρούνται από τα άρθρα 81 παρ. 1, 29, 35, 39 και 53 του υπ' αριθ. 5237 Τουρκικού Ποινικού Κώδικα και τυγχάνουν επίσης αξιόποινες πράξεις και κατά την ελληνική νομοθεσία (άρθρα 27 παρ. 1α', 42, 94 και 299 παρ. 1 του Ελληνικού Ποινικού Κώδικα) και 2) του υπ' αριθμ. ΕΚΔ: 2023/2-3055 από 19-1-2024 αιτήματος έκδοσης της Γενικής Εισαγγελίας τΔ Ιστανμπούλ-Αναντολού (Istanbul-Anadolu) Τουρκίας, με το οποίο ο ως άνω εκζητούμενος διώκεται με το υπ' αριθμ. 2021/2-3055 ΕΚΔ από 5-2-2024 Ένταλμα Σύλληψης της Γενικής Εισαγγελίας τΔ Ιστανμπούλ-Αναντολού (Istanbul-Anadolu), προκειμένου να εκτίσει συνολική στερητική της ελευθερίας ποινή οκτώ (8) ετών, που επιβλήθηκε σ' αυτόν με την υπ' αριθμ. φακέλου 2021/1207Ε και με αριθμό απόφασης 2021/763Κ από 19-1-2021 απόφαση του 1ου Δικαστηρίου Εκτελέσεων Ιστανμπούλ, μετά την οριστικοποίηση με την οικ. 2019/1948 & απ. 2020/1695 από 2-12-2020 απόφαση του 25ου Ποινικού Τμήματος του Δικαστικού Δικαστηρίου της Περιφέρειας Ιστανμπούλ, των δύο (2) ποινών φυλάκισης τεσσάρων (4) ετών στις οποίες καταδικάστηκε με την οικ. 2018/236Ε & απ. 2019/706Κ από 10-10-2019 απόφαση του 44ου Πλημμελειοδικείου Ιστανμπούλ, για τα αδικήματα: α) Της "ειδικής παραβίασης ασύλου κατοικίας" και β) της "στέρησης της ελευθερίας του ατόμου με χρήση βίας απειλής και δολοπλοκίας", που προβλέπονται και τιμωρούνται από τα άρθρα 116 παρ. 4, 119 παρ. 1 περ. γ', 109 παρ. 2, 109 παρ. 3 περ. α, β του Τουρκικού Ποινικού Κώδικα και τυγχάνουν επίσης αξιόποινες πράξεις και κατά την ελληνική νομοθεσία, χαρακτηριζόμενες ως αρπαγή από κοινού, επικίνδυνη σωματική βλάβη από κοινού και παράνομη οπλοφορία μαχαιριού (άρθρα 45, 94, 309-308, 322 παρ. 1 του Ελληνικού Ποινικού Κώδικα και άρθρου 10 παρ. 13β'του Ν. 2168/1993 σε συνδυασμό με άρθρο 1 παρ. 1 περ. υποπερ. αβ' του ίδιου νόμου). Με την ως άνω αίτηση, η οποία έχει νομικό έρεισμα στις διατάξεις των άρθρων 1-6, 10, 12, 14, 16, 22 και 23 της ως άνω Ευρωπαϊκής Σύµβασης Εκδόσεως και συμπληρωματικά σε εκείνες των άρθρων 436-456 ΚΠΔ, συνυποβλήθηκαν νόμιμα δικαιολογητικά στοιχεία, επίσημα μεταφρασμένα στην ελληνική γλώσσα από το πρωτότυπο τουρκικό κείμενο και συγκεκριμένα: α) Το από 18-1-2024 αίτημα έκδοσης του 9ου Κακουργιοδικείου Ιστανμπούλ-Αναντολού (Istanbul-Anadolu) Τουρκίας, με την εμπεριεχόμενη σε αυτό έκθεση των αξιόποινων πράξεων για τις οποίες ζητείται η έκδοση με το εν λόγω αίτημα, επί των οποίων συντάχθηκε το από 28-9-2021 κατηγορητήριο στην υπόθεση με αριθμό έρευνας της Γενικής Εισαγγελίας τΔ. Ιστανμπουλ-Αναντολού 2020/83297, του κατά το νόμο χαρακτηρισμού τους και της παραπομπής στις εφαρμοστέες νομοθετικές διατάξεις του τουρκικού δικαίου, β) οι κρίσιμες για το αίτημα αυτό διατάξεις του 5237 Τουρκικού Ποινικού Κώδικα, γ) το υπ' αριθμ. δικογραφίας οικ. 2021/589Ε και με αριθμό έρευνας της Γενικής Εισαγγελίας τΔ. Ιστανμπούλ-Αναντολού 2020/83297 από 22-3-2023 Ένταλμα Σύλληψης του Προέδρου του 9ου Κακουργιοδικείου Ιστανμπούλ-Αναντολού (Istanbul-Anadolu), δ) το υπ' αριθμ. ΕΚΔ: 2023/2-3055 από 19-1-2024 αίτημα έκδοσης της Γενικής Εισαγγελίας τΔ Ιστανμπούλ-Αναντολού (Istanbul-Anadolu) Τουρκίας, με την εμπεριεχόμενη σε αυτό έκθεση των αξιόποινων πράξεων για τις οποίες καταδικάστηκε και ζητείται η έκδοση με το εν λόγω αίτημα, του κατά το νόμο χαρακτηρισμού τους και της παραπομπής στις εφαρμοστέες νομοθετικές διατάξεις του τουρκικού δικαίου, ε) οι κρίσιμες για το δεύτερο αίτημα διατάξεις του τουρκικού ποινικού κώδικα, στ) το διατακτικό της υπ' αριθ. φακέλου 2018/236Ε, με αριθμό απόφασης 2019/706Κ και με αριθμό κατ' οικ. Γεν. Εισ. 2018/17534 από 10-10-2019 απόφασης του 44ου Πλημμελειοδικείου Ιστανμπούλ-Αναντολού, ζ) οι από 12-1-2021, με αριθμό φακέλου οικ.2018/236Ε και αριθμό απόφασης απ. 2019/706Κ, "επεξηγήσεις οριστικοποίησης" του 44ου Πλημμελειοδικείου Ιστανμπούλ-Αναντολού για την οριστικοποίηση στις 2-12-2020, κατόπιν έκδοσης της με αριθμό οικ. Εφετείου 2019/1948 και με αριθμό απόφασης Εφετείου 2020/1695 από 2-12-2020 απόφασης του δικάζοντος ως Εφετείο 25ου Ποινικού Τμήματος του Δικαστικού Δικαστηρίου της Περιφέρειας Ιστανμπούλ, της υπό στοιχείο στ' ανωτέρω απόφασης (με αριθμό οικ. 2018/236Ε & απ. 2019/706Κ από 10-10-2019 απόφασης του 44ου Πλημμελειοδικείου της Ιστανμπούλ), μία για κάθε μία από τις δύο πράξεις για τις οποίες καταδικάστηκε και οριστικοποιήθηκαν, η) το διατακτικό της υπ' αριθ. φακέλου 2021/1207 Δικ. Εκτ. & με αριθμό απόφασης 2021/763 από 19-1-2021 απόφασης του 1ου Δικαστηρίου Εκτελέσεων Ιστανμπούλ-Αναντολού, για την αθροιστική έκτιση των παραπάνω ποινών, θ) το υπ' αριθμ. φακέλου 2021/2-3055 ΕΚΔ από 5-2-2024 ένταλμα σύλληψης της Γενικής Εισαγγελίας τΔ. της Ιστανμπούλ-Αναντολού και ι) πιστοποιητικό οικογενειακής κατάστασης. Αποδείχθηκε ακόμη ότι ο προαναφερθείς εκζητούμενος τούρκος υπήκοος βάσει του από 18-1-2024 αιτήματος έκδοσης του 9ου Κακουργιοδικείου Ιστανμπούλ-Αναντολού (Istanbul-Anadolu) Τουρκίας, διώκεται όπως ήδη αναφέρθηκε, με το υπ' αριθμ. δικογραφίας οικ. 2021/589Ε και με αριθμό έρευνας της Γενικής Εισαγγελίας τΔ. Ιστανμπούλ-Αναντολού 2020/83297 από 22-3-2023 Ένταλμα Σύλληψης του Προέδρου του 9ου Κακουργιοδικείου Ιστανμπούλ-Αναντολού (Istanbul-Anadolu), προκειμένου να δικαστεί με βάση το από 28-9-2021 κατηγορητήριο που συντάχθηκε επί της με παραπάνω αριθμό έρευνας της Γενικής Εισαγγελίας τΔ. Ινστανμπούλ-Αναντολού (2020/83297), για τα αδικήματα: α) Της ανθρωποκτονίας εκ προθέσεως και β) της απόπειρας ανθρωποκτονίας εκ προθέσεως, που προβλέπονται και τιμωρούνται από τα άρθρα 81 παρ. 1, 29, 35, 39 και 53 του υπ' αριθ. 5237 Τουρκικού Ποινικού Κώδικα, που τυγχάνουν επίσης αξιόποινες πράξεις και κατά την ελληνική νομοθεσία (άρθρα 27 παρ. 1α', 42, 99 και 299 παρ. 1 του Ελληνικού Ποινικού Κώδικα), συνιστάμενες κατά τα πραγματικά τους περιστατικά στο ότι: "Ο παραπονούμενος Α. Μ. με μια αίτηση που υπέβαλε προς τη Γενική Εισαγγελία τΔ της Ιστανμπουλ-Αναντολού, κατήγγειλε ότι στις 15/06/2020 και ώρα 23:00 σκοτώθηκε ο γιος του Φ. Μ. σε μια ένοπλη σύγκρουση. Πρόσθεσε στην αίτησή του ότι δεν είδε το επεισόδιο και ότι δεν έχει καμιά διχόνοια ή έχθρα με τους κατηγορουμένους. Ο παραπονούμενος Χ. Μ. Μ., στην κατάθεσή του είπε ότι: "Στη συνοικία άκουσα κάποιες φωνές όπου πήγαν μια ομάδα από τους νέους, τους οποίους ακολούθησα και εγώ πήγα κοντά τους. Εκεί δημιουργήθηκε μια αντιπαλότητα και ο φίλος μου Φ. Μ. πυροβόλησε 1-2 φορές στον αέρα και ησύχασε τα πράγματα. Μετά από λίγο στο σημείο ήρθαν αστυνομικοί οι οποίοι έκαναν έρευνα και μετά έφυγαν. Πριν φύγουν οι νέοι από το σημείο, εκεί ήρθε ένα κίτρινο αυτοκίνητο που το οδηγούσαν πολύ επικίνδυνα. Τότε οι νέοι πήγαν κοντά στο κίτρινο αυτοκίνητο και ο Φ. Μ., συμβούλευσε το νεαρό που καθόταν στο τιμόνι και του είπε "γιατί οδηγείς επικίνδυνα μέσα σε πλήθος, θα δημιουργήσεις πρόβλημα". Αφού του έφερε αντίρρηση ο οδηγός, τότε ο Φ. τον είπε "τελείωνε και φύγε από δω", αλλά δεν τον έκανε καμιά χειρονομία. Μετά από 20 λεπτά, ο Φ. αφού μίλησε στο τηλέφωνο, ήρθε κοντά μας και μας είπε ότι τον πήρε ο πατέρας του μικρού οδηγού και ότι θα ερχόταν εκεί. Τότε τον περιμέναμε αλλά αφού πέρασαν 30-40 λεπτά, ξανά ήρθε τηλέφωνο στον Φ. και τον πήρε ο πατέρας του παιδιού και του είπε ότι τους περιμένει κάπου που τον περιέγραψε. Τότε είπα στον Φ. ότι δε χρειάζεται να πάμε εκεί αλλά τελικά ανεβήκαμε στα αυτοκίνητα και πήγαμε εκεί που μας φώναξαν. Εκεί συναντήσαμε τον Σ. Σ. ο οποίος στεκόταν δίπλα στο αυτοκίνητο, ενώ ο Χ. Α. και ένας ασπρομάλης με άσπρα γένια του οποίου το όνομα όπως έμαθα αργότερα ήταν Κ. και μιλούσαν μεταξύ τους. Δίπλα σε απόσταση τριών μέτρων στεκόταν 2 νεαροί και πήγαμε κοντά τους με τον Φ. Μ. Ο Κ. ζήτησε από αυτούς να σταθούν λίγο πίσω. Τότε ο Σ. Σ. είπε στον Φ., "εσύ ποιος είσαι και δέρνεις το παιδί μου;" και ο Φ. σε ανταπόκριση "ο γιος σου είναι ανεψιός μου, γιατί να τον δέρνω, ο πατέρας μου είναι γνωστός σου εδώ και 15 χρόνια". Παρά την εποικοδομητική ομιλία μεταξύ του Φ. και του Σ., κοντά από το μηχανάκι άρχισαν να πυροβολούν. Είδα καθαρά ότι 1-2 φορές πυροβόλησαν στον αέρα. Μετά αυξήθηκαν οι πυροβολισμοί και είδα ότι άρχισαν να πυροβολούν ο Σ. και ο Κ. Έπεσα κάτω και υπέστησα 2 σφαίρες από τη πλάτη και μια σφαίρα από το χέρι μου. Είδα πάλι ότι με πυροβόλησε και ο Κ. και πιστεύω πως με πυροβόλησαν για να με σκοτώσουν". Μετά τις έρευνες και δυνάμει των τεκμηρίων προέκυψε πως ο αποθανών Φ. Μ. καθώς βρισκόταν στη συνοικία του με τους φίλους του, ένας με το αυτοκίνητο του πέρασε από εκεί οδηγώντας επικίνδυνα το αυτοκίνητο, τον οποίον ειδοποίησε και συμβούλευσε ο Φ. για να είναι πιο προσεκτικός. Μετά την τηλεφωνική επικοινωνία του Σ. Σ. και του Φ., συναντήθηκαν εκεί που τους κάλεσε ο Σ., όπου συζήτησαν φιλικά αλλά παρόλο αυτό άρχισαν οι πυροβολισμοί με αποτέλεσμα να τραυματισθεί βαριά ο Φ. και να χάσει τη ζωή του στο Νοσοκομείο Umraniye Egitim ve Ara§tirma Hastahanesi όπου μεταφέρθηκε". Περαιτέρω, βάσει του υπ' αριθμ. ΕΚΔ: 2023/2-3055 από 19-1-2024 αιτήματος έκδοσης της Γενικής Εισαγγελίας τΔ Ιστανμπούλ-Αναντολού (Istanbul-Anadolu) της Τουρκίας, ο ως άνω εκζητούμενος διώκεται με το υπ' αριθμ. 2021/2-3055 ΕΚΔ από 5-2-2024 Ένταλμα Σύλληψης της Γενικής Εισαγγελίας τΔ Ιστανμπούλ-Αναντολού (Istanbul-Anadolu), προκειμένου να εκτίσει συνολική στερητική της ελευθερίας ποινή οκτώ (8) ετών, που επιβλήθηκε σ' αυτόν με την υπ' αριθ. φακέλου 2021/1207 Δικ.Εκτ. και με αριθμό απόφασης 2021/763 από 19-1-2021 τελεσίδικη απόφαση του 1ου Δικαστηρίου Εκτελέσεων Ιστανμπούλ-Αναντολού (Istanbul-Anadolu), μετά την οριστικοποίηση στις 2-12-2020, κατόπιν έκδοσης της με αριθμό οικ. Εφετείου 2019/1948 και με αριθμό απόφασης Εφετείου 2020/1695 από 2-12-2020 απόφασης του δικάζοντος ως Εφετείο 25ου Ποινικού Τμήματος του Δικαστικού Δικαστηρίου της Περιφέρειας Ιστανμπούλ, της υπ' αριθμ. οικ. 2018/236Ε και με αριθμό απόφασης 2019/706Κ από 10-10-2019 απόφασης του 44ου Πλημμελειοδικείου Ιστανμπούλ, μία για κάθε μία από τις δύο πράξεις για τις οποίες καταδικάστηκε με την αμέσως προαναφερόμενη απόφαση και συγκεκριμένα, για τα αδικήματα: α) Της "ειδικής παραβίασης ασύλου κατοικίας" και β) της "στέρησης της ελευθερίας του ατόμου με χρήση βίας απειλής και δολοπλοκίας", που προβλέπονται και τιμωρούνται από τα άρθρα 116 παρ. 4, 119 παρ. 1 περ. γ', 109 παρ. 2, 109 παρ. 3 περ. α, β του Τουρκικού Ποινικού Κώδικα και τυγχάνουν επίσης αξιόποινες πράξεις και κατά την ελληνική νομοθεσία χαρακτηριζόμενες ως αρπαγή από κοινού, επικίνδυνη σωματική βλάβη από κοινού και παράνομη οπλοφορία μαχαιριού (άρθρα 45, 94, 309-308, 322 παρ. 1 του Ελληνικού Ποινικού Κώδικα και άρθρο 10 παρ. 13β' του Ν. 2168/93 σε συνδυασμό με άρθρο 1 παρ. 1 περ. υποπερ. αβ' του ίδιου νόμου). Οι ως άνω αξιόποινες πράξεις, που τελέστηκαν στις 14-3-2016, κατά τα πραγματικά τους περιστατικά, έχουν ως εξής: "Ο κατηγορούμενος Κ. και ο έτερος κατηγορούμενος Γ. και ένας άλλος κατηγορούμενος αγνώστων στοιχείων, οι τρεις μαζί σε νυχτερινές ώρες εισέβαλαν στο σπίτι του παθόντος και χρησιμοποιώντας ένα μαχαίρι ως όπλο, χτύπησαν στον παθόντα Κ. Πήραν μαζί τους τον παθόντα Κ. βγάζοντας με βία από το σπίτι του, τον πήγαν σε μια άλλη συνοικία και εκεί συνέχισαν να τον χτυπούν. Με αυτό τον τρόπο τέλεσαν την πράξη παραβίασης ασύλου κατοικίας σε νυχτερινές ώρες, χρησιμοποιώντας το μαχαίρι ως όπλο και επίσης την πράξη της στέρησης της ελευθερίας του ατόμου με χρήση βίας, απειλής και δολοπλοκίας, απειλώντας τον παθόντα Κ. Α. μαζί με πολλά άτομα". Ο εκζητών καταδικάστηκε σε στερητική της ελευθερίας ποινή τεσσάρων (4) ετών για κάθε μία από τις δύο ως άνω πράξεις με την οικ. 2018/236Ε & απ. 2019/706Κ από 10-10-2019 απόφαση του 44ου Πλημμελειοδικείου Ιστανμπούλ [επακριβώς η καταδίκη έγινε σε ένα πρώτο στάδιο επιμέτρησης σε δύο (2) έτη για καθεμία από τις δύο ως άνω πράξεις και η ποινή επαυξήθηκε στο τελικό μέγεθος των τεσσάρων (4) ετών για καθεμία από τις παραπάνω πράξεις, λόγω τέλεσης αυτών με όπλο και σε συνεργασία], η οποία, όπως προαναφέρθηκε, οριστικοποιήθηκε με την οικ. 2019/1948 & απ. 2020/1695 από 2-12-2020 απόφαση του 25ου Ποινικού Τμήματος του Δικαστηρίου της Περιφέρειας Ιστανμπούλ και οι παραπάνω ποινές συγχωνεύτηκαν με την υπ' αριθ. 2021/1207Ε & απ. 2021/763Κ από 19-1-2021 απόφαση του 1ου Δικαστηρίου Εκτελέσεων της Ιστανμπούλ και ορίσθηκε συνολική στερητική της ελευθερίας που πρέπει να εκτίσει αυτή των οκτώ (8) ετών. Από τα προαναφερθέντα εξάλλου αποδεικτικά στοιχεία προέκυψε ότι ο εκκαλών - εκζητούμενος είναι το ίδιο πρόσωπο με εκείνο που ζητείται με την αίτηση για την έκδοσή του στην Τουρκία, που άλλωστε και ο ίδιος από την αρχή της διαδικασίας επιβεβαίωσε και δεν αρνήθηκε, ενώ παράλληλα δήλωσε ότι δεν επιθυμεί να εκδοθεί στις αρχές της Τουρκίας. Ο εκζητούμενος ισχυρίσθηκε ότι θα διωχθεί για άλλη πράξη, πέραν αυτών για τις οποίες ζητείται η έκδοσή του, εξαιτίας της συμμετοχής του στην οργάνωση ΡΚΚ, από κανένα όμως στοιχείο δεν πιθανολογήθηκε η βασιμότητα του ως άνω ισχυρισμού του, ενώ αντίθετα με όσα αυτός ισχυρίζεται, δεν πιθανολογείται ότι θα υποβληθεί σε διακρίνουσα μεταχείριση για πολιτικούς λόγους, ενώ πρέπει να αναφερθεί ότι η απλή επίκληση κινδύνου διώξεων δεν αποκλείει την έκδοση εκζητούμενου προσώπου στην Τουρκία, προς το σκοπό έκτισης ποινής για αδικήματα παραβίασης της ποινικής νομοθεσίας (ΑΠ 366/2024, ΑΠ 480/2020). Ειδικότερα, ο εκζητούμενος επικαλείται ότι έχει εκδοθεί σε βάρος του και άλλο ένταλμα σύλληψης των τουρκικών αρχών και συγκεκριμένα, το από 19-12-2023 ένταλμα σύλληψης από το 5ο Ποινικό Ειρηνοδικείο Κωνσταντινούπολης για υπόθεση υπ' αριθμ. φακέλου εργασίας 2023/7894, που αφορά δίωξή του "για προπαγάνδα για τρομοκρατική οργάνωση", του οποίου όμως τόσον η γνησιότητα, όσον και η εγκυρότητα της προέλευσής του, όπως και η επικύρωσή του, από κανένα στοιχείο δεν επιβεβαιώθηκαν. Επίσης δεν πιθανολογείται ότι αυτός (εκζητούμενος) θα υποβληθεί σε διακρίνουσα μεταχείριση για πολιτικούς λόγους, καθ' όσον όλα τα προαναφερθέντα εγκλήματα, για τα οποία αυτός καταδικάστηκε αλλά και γι' αυτά που ζητείται η έκδοσή του για την έκτιση της ως άνω επιβληθείσας (συνολικής) ποινής του, δεν είναι πολιτικού ή στρατιωτικού χαρακτήρα. Εξάλλου, όπως ήδη αναφέρθηκε, η απλή επίκληση κινδύνου διώξεων δεν αποκλείει την έκδοση εκζητουμένου προσώπου στην Τουρκία, προς το σκοπό έκτισης ποινής, για αδικήματα παραβίασης της ποινικής νομοθεσίας (ΑΠ 366/2024, ΑΠ 480/2020). Πρέπει ακόμη να αναφερθεί ότι η υποβολή αίτησης χορήγησης ασύλου δεν ασκεί έννομη επιρροή στην κρινομένη υπόθεση, καθόσον η σχετική διάταξη του άρθρου 5 παρ. 2 του ΠΔ 114/2010, όπως αυτή αντικαταστάθηκε με το άρθρο 35 παρ. 4 του ΠΔ 113/2013, κατά την οποία "...κανένας δεν εκδίδεται πριν εκδοθεί τελεσίδικη απόφαση επί της αίτησής του (για διεθνή προστασία ή άσυλο), εφόσον επικαλείται φόβο δίωξης στο εκζητούν κράτους", αναφέρεται στη μη έκδοση του εκζητουμένου, από τον αρμόδιο γι' αυτό κατά το όρθρο 452 παρ. 1 ΚΠΔ, Υπουργό Δικαιοσύνης, εφόσον προηγήθηκε αμετάκλητη γνωμοδότηση, υπέρ της έκδοσης, από το Συμβούλιο Εφετών ή του Αρείου Πάγου και δεν τάσσεται ως στοιχείο που εμποδίζει (μέχρι την τελεσίδικη παραδοχή ή απόρριψη της αίτησης, για διεθνή προστασία ή άσυλο) τη συζήτηση ή τη λήψη σχετικής απόφασης, για την έκδοση ή μη του εκζητουμένου, από το αρμόδιο δικαιοδοτικό όργανο, το οποίο, για τη διαμόρφωση της γνωμοδοτικής κρίσης του, εξετάζει και συναξιολογεί μαζί με τα λοιπά στοιχεία και τη βασιμότητα του επικαλουμένου φόβου δίωξης, ως ενδεχομένου νόμιμου λόγου, που εμποδίζει την έκδοση (ΑΠ 366/2024, ΑΠ 1358/2019, ΑΠ 920/2016). Επομένως, το Συμβούλιο Εφετών Θράκης κρίνοντας ότι στην προκειμένη περίπτωση συνέτρεχαν όλες οι απαιτούμενες για την αιτουμένη έκδοση, θετικές κατά την Ε.Σ.Ε. και τις διατάξεις του συμπληρωματικά εφαρμοζόμενου ΚΠΔ, προϋποθέσεις και έλλειπαν τα κωλύματα προς έκδοση αυτού (εκζητουμένου), με την εκκαλουμένη υπ' αριθμ. 4/2024 απόφασή του, ορθά γνωμοδότησε υπέρ της έκδοσής του στο ως άνω αιτούν Κράτος και αποφάνθηκε για όσα ορίζονται στο άρθρο 450 § 1 ΚΠΔ, διατάσσοντας περαιτέρω την κράτησή του μέχρι την εκτέλεση της απόφασής του για την έκδοση και τη διαβίβαση της απόφασής του, στον αρμόδιο Εισαγγελέα Εφετών Θράκης, για τις περαιτέρω νόμιμες ενέργειες. Ειδικότερα, η προσβαλλόμενη απόφαση με εμπεριστατωμένη αιτιολογία γνωμοδότησε υπέρ της έκδοσής του ως άνω εκζητουμένου σύμφωνα με τις διατάξεις του άρθρο 450 παρ. 1 ΚΠΔ, λαμβάνοντας υπόψη και εξετάζοντας: α) Ότι ο συλληφθείς εκκαλών είναι το ίδιο πρόσωπο με τον εκζητούμενο από την Τουρκία, β) ότι υπάρχουν όλα τα απαιτούμενα από τον ΚΠΔ και την εφαρμοζόμενη εν προκειμένω Ευρωπαϊκή Σύμβαση Εκδόσεως, έγγραφα και στοιχεία και γ) ότι για τα εγκλήματα που αποδίδονται στον εκζητούμενο επιτρέπεται η έκδοση. Επίσης, δεν προέκυψε οποιοδήποτε στοιχείο, ικανό να επιβεβαιώσει τον ισχυρισμό του εκκαλούντος - εκζητουμένου, ότι θα υποβληθεί σε μεταχείριση αντίθετη προς την ανθρώπινη αξιοπρέπεια, σε περίπτωση έκδοσής του στην Τουρκία και ότι θα διακινδυνεύσουν τα ανθρώπινα δικαιώματά του, κατά την έκτιση της ως άνω επιβληθείσας σ' αυτόν (συνολικής) ποινής του. Άλλωστε, ο εγκλεισμός συνεπάγεται πάντοτε συναφή με αυτόν, περιορισμό δικαιωμάτων και οι συνθήκες διαβίωσης, σε καθεστώς στέρησης της ελευθερίας, υπολείπονται εκείνων της ελεύθερης διαβίωσης, σε οποιαδήποτε ευνομούμενη χώρα (ΑΠ 1940/2018). Εξάλλου, δεν ασκεί έννομη επιρροή στην προκειμένη περίπτωση το γεγονός ότι ο εκζητούμενος και ήδη εκκαλών έχει υποβάλει στις αρμόδιες Ελληνικές αρχές, αίτημα διεθνούς προστασίας (αίτηση χορήγησης ασύλου), αφού η διάταξη του άρθρου 5 § 2 του ΠΔ 114/2010, όπως αυτή αντικαταστάθηκε με το άρθρο 35 § 4 του ΠΔ 113/2013, αναφέρεται στη μη έκδοση του εκζητούμενου από τον αρμόδιο γι' αυτό, Υπουργό Δικαιοσύνης και δεν τάσσεται ως στοιχείο που εμποδίζει την συζήτηση ή την λήψη απόφασης για την έκδοση ή μη του εκζητουμένου από το αρμόδιο Συμβούλιο, το οποίο άλλωστε, για τη διαμόρφωση της γνωμοδοτικής κρίσης του, εξετάζει και τη βασιμότητα του επικαλουμένου φόβου δίωξης, ως ενδεχομένως νομίμου λόγου, που εμποδίζει την έκδοση σύμφωνα με τις διατάξεις των άρθρων 3 της Ε.Σ.Ε. και 438 περ. γ', ε' και στ' ΚΠΔ. Ενόψει όλων όσων αναφέρθηκαν, εφόσον ο εκκαλών είναι το ίδιο πρόσωπο με εκείνο, για το οποίο ζητείται η έκδοση, υπάρχουν όλα τα απαιτούμενα δικαιολογητικά έγγραφα και τα εγκλήματα, για τα οποία αυτός διώκεται, είναι από εκείνα για τα οποία επιτρέπεται η έκδοση και φέρονται ότι διαπράχθηκαν στο έδαφος του αιτούντος Κράτους, ενώ δεν υπάρχει κατά τους νόμους τόσο του τελευταίου, όσο και κατά τους ημεδαπούς, αλλά και κατά την από 13-12-1957 ΕΣΕ, έτερος λόγος, συντρέχουν όλες οι νόμιμες προϋποθέσεις για την έκδοση του εκκαλούντος. Επειδή λοιπόν σύμφωνα με όλα όσα ανωτέρω εκτέθηκαν, παρά τις περί του αντιθέτου αιτιάσεις του εκζητουμένου και ήδη εκκαλούντος, η προσβαλλομένη υπ' αριθμ. 4/2024 απόφαση του Συμβουλίου Εφετών Θράκης δεν έσφαλε, αλλά ερμηνεύοντας και εφαρμόζοντας ορθά το νόμο και εκτιμώντας σωστά τα αποδεικτικά μέσα, γνωμοδότησε υπέρ της έκδοσης αυτού, στις αιτούσες Δικαστικές Αρχές της Τουρκίας, καθώς και υπέρ της περαιτέρω κράτησης αυτού μέχρι την παράδοσή του στις αρμόδιες Αρχές της Τουρκίας, αφού εν προκειμένω συντρέχουν όλες οι απαιτούμενες για την έκδοση του εκζητουμένου και ήδη εκκαλούντος, θετικές, κατά την Ευρωπαϊκή Σύμβαση Έκδοσης, αλλά και τις διατάξεις των άρθρων 436 - 456 ΚΠΔ, εφόσον δεν έρχονται σε αντίθεση, με τις διατάξεις της ανωτέρω Σύμβασης, προϋποθέσεις και ελλείπουν οι αρνητικές. Κατ' ακολουθίαν τούτων και μη υπάρχοντος άλλου λόγου έφεσης προς έρευνα, πρέπει να απορριφθεί η κρινομένη έφεση ως ουσιαστικά αβάσιμη και να καταδικασθεί ο εκκαλών στα δικαστικά έξοδα της προκειμένης ποινικής διαδικασίας σύμφωνα με τις διατάξεις των άρθρων 577 παρ. 2, περ. α' και 578 παρ. 1 ΚΠΔ, όπως ισχύουν μετά την τροποποίησή τους με το Ν. 5095/2024 (ΦΕΚ Α' 40/15.3.2024), κατά τα οριζόμενα ειδικότερα στο διατακτικό αυτής της απόφασης.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ ΔΕΧΕΤΑΙ τυπικά και ΑΠΟΡΡΙΠΤΕΙ κατ' ουσίαν την από 27-2-2024 (αριθμός κατάθεσης: 20/2024) έφεση του υπηκόου Τουρκίας (επ) U. (ον) K. του S. και της S., που γεννήθηκε στις 2-2-1984 στην Τουρκία και κρατείται στο Σωφρονιστικό Κατάστημα Κομοτηνής, κατά της υπ' αριθμ. 4/2024 απόφασης του Συμβουλίου Εφετών Θράκης, με την οποία αυτό γνωμοδότησε για την έκδοσή του στην Τουρκία, καθώς αυτός εκζητείται βάσει: 1) Του από 18-1-2024 αιτήματος έκδοσης του 9ου Κακουργιοδικείου Ιστανμπούλ-Αναντολού (Istanbul-Anadolu) Τουρκίας, με το οποίο ο ως άνω εκζητούμενος διώκεται με το υπ' αριθμ. δικογραφίας οικ. 2021/589Ε από 22-3-2023 Ένταλμα Σύλληψης του 9ου Κακουργιοδικείου Ιστανμπούλ-Αναντολού (Istanbul-Anadolu), προκειμένου να δικαστεί για τα αδικήματα: α) Της "ανθρωποκτονίας εκ προθέσεως" και β) της "απόπειρας ανθρωποκτονίας εκ προθέσεως", που προβλέπονται και τιμωρούνται από τα άρθρα 81 παρ. 1, 29, 35, 39 και 53 του υπ' αριθμ. 5237 Τουρκικού Ποινικού Κώδικα και τυγχάνουν αξιόποινες πράξεις και κατά την ελληνική νομοθεσία (άρθρα 27 παρ. 1α', 42, 94 και 299 παρ. 1 του Ελληνικού Ποινικού Κώδικα) και 2) του υπ' αριθμ. ΕΚΔ: 2023/2-3055 από 19-1-2024 αιτήματος έκδοσης της Γενικής Εισαγγελίας τΔ Ιστανμπούλ-Αναντολού (Istanbul-Anadolu) Τουρκίας, με το οποίο ο ως άνω εκζητούμενος διώκεται με το υπ' αριθμ. 2021/2-3055 ΕΚΔ από 5-2-2024 Ένταλμα Σύλληψης της Γενικής Εισαγγελίας τΔ Ιστανμπούλ-Αναντολού (Istanbul-Anadolu), προκειμένου να εκτίσει συνολική στερητική της ελευθερίας ποινή οκτώ (8) ετών, που επιβλήθηκε σ' αυτόν με την υπ' αριθμ. φακέλου 2021/1207 Δικ.Εκτ και με αριθμό απόφασης 2021/763Κ από 19-1-2021 απόφαση του 1ου Δικαστηρίου Εκτελέσεων Ιστανμπούλ, μετά την οριστικοποίηση με την οικ. 2019/1948 & απ. 2020/1695 από 2-12-2020 απόφαση του 25ου Ποινικού Τμήματος του Δικαστικού Δικαστηρίου της Περιφέρειας Ιστανμπούλ, των δύο (2) ποινών τεσσάρων (4) ετών, στις οποίες καταδικάστηκε με την οικ. 2018/236Ε & απ. 2019/706Κ από 10-10-2019 απόφαση του 44ου Πλημμελειοδικείου Ιστανμπούλ για τα αδικήματα: α) Της "ειδικής παραβίασης ασύλου κατοικίας", β) της "στέρησης της ελευθερίας του ατόμου με χρήση βίας απειλής και δολοπλοκίας", όπως προβλέπονται και τιμωρούνται από τα άρθρα 116 παρ. 4, 119 παρ. 1 περ. γ', 109 παρ. 2, 109 παρ. 3 περ. α, β του Τουρκικού Ποινικού Κώδικα και τυγχάνουν επίσης αξιόποινες πράξεις και κατά την ελληνική νομοθεσία, χαρακτηριζόμενες ως αρπαγή από κοινού, επικίνδυνη σωματική βλάβη από κοινού και παράνομη οπλοφορία μαχαιριού (άρθρα 45, 94, 309-308, 322 παρ. 1 του Ελληνικού Ποινικού Κώδικα και άρθρου 10 παρ. 13β' του Ν. 2168/1993 σε συνδυασμό με άρθρο 1 παρ. 1 περ. υποπερ. αβ' του ίδιου νόμου). ΚΑΤΑΔΙΚΑΖΕΙ τον εκκαλούντα στα δικαστικά έξοδα της ποινικής διαδικασίας, ποσού τετρακοσίων ευρώ (400,00 €). Κρίθηκε και αποφασίσθηκε στην Αθήνα στις 5 Ιουνίου 2024. Εκδόθηκε στην Αθήνα στις 12 Ιουνίου 2024. Η ΠΡΟΕΔΡΕΥΟΥΣΑ

LEGAL REFERENCES
Articles Referenced: άρθρο 451 παρ. 1, άρθρο 450, άρθρου 474, άρθρων 498, άρθρου 468, άρθρα 81 παρ. 1, άρθρα 27 παρ. 1, άρθρα 116 παρ. 4, άρθρα 45, άρθρου 10 παρ. 13, άρθρο 1 παρ. 1 περ. υποπερ, άρθρων 451 παρ. 1, άρθρο 436, άρθρο 28 παρ. 1, άρθρα 2 παρ. 1, άρθρο 2 παρ. 1, άρθρο 12, άρθρο 2, άρθρων 436, άρθρο 443 παρ. 1, άρθρο 2 του Ν. 4165/1961, άρθρου 443 παρ. 1, άρθρο 436 παρ. 1, άρθρου 12 παρ. 2, άρθρο 8, άρθρο 9, άρθρων 3, άρθρου 3 παρ. 1, άρθρου 438 του ΚΠΔ, άρθρου 438 στοιχ. γ', άρθρου 14, άρθρου 3, άρθρο 6 παρ. 3 περ. α', άρθρο 14 παρ. 3, άρθρων 2 περ. δ', άρθρου 2, άρθρου 33 παρ. 1, άρθρο 3, άρθρο 7, άρθρου 5 παρ. 2, άρθρο 35 παρ. 4, άρθρο 452 παρ. 1, άρθρο 450 παρ. 1, άρθρο 438 περ. δ', άρθρων 1, άρθρο 10 παρ. 13, άρθρου 5, άρθρο 35, άρθρων 577 παρ. 2, άρθρο 451, άρθρα 81, άρθρα 27, άρθρα 116, άρθρου 10, άρθρο 1, άρθρων 451, άρθρο 28, άρθρα 2, άρθρο 443, άρθρου 443, άρθρου 12, άρθρου 438, άρθρο 6, άρθρο 14, άρθρων 2, άρθρου 33, άρθρο 452, άρθρο 438, άρθρο 10, άρθρων 577
Article Codes: ΠΚ|ΚΠΔ
Law References: Ν.4165/1961
Total Articles Cited: 84

DATES MENTIONED: 02-02-1984|27-02-2024|11-6-2019|2-2-1984|27-2-2024|23-2-2024|18-1-2024|22-3-2023|23-2-3055|19-1-2024|21-2-3055|5-2-2024|19-1-2021|2-12-2020|10-10-2019|16-7-2019|13-12-1957|6-5-1961|16-12-1966|14-6-2013|28-7-1951|31-1-1967|19-2-2024|28-9-2021|12-1-2021|15-06-2020|14-3-2016|19-12-2023|15-3-2024|29-05-2024|12-06-2024|05-06-2024

SOURCE: https://areiospagos.gr/nomologia/apofaseis_DISPLAY.asp?cd=LGD6F3KMCT1EH7P7T6B47T6FVC6SVF&apof=831_2024&info=ΠΟΙΝΙΚΕΣ -  Ζ